JAWAPAN 
:

Berdasarkan kepada Banci Penduduk dan Perumahan Malaysia tahun 2000 yang dikeluarkan oleh Jabatan Perangkaan, bilangan ibu tunggal di Malaysia pada tahun 2000 ialah 126,810 orang atau 1.11 peratus daripada peratusan penduduk tempatan yang berjumlah kira-kira 23.2 juta orang. 

Pecahan ibu tunggal mengikut negeri adalah seperti berikut: 

	Negeri
	Jumlah Ibu Tunggal

	1. Johor
	14,790

	2. Kedah
	11,694

	3. Kelantan
	9,767

	4. Melaka
	4,638

	5. Negeri Sembilan 
	5,521

	6. Pahang
	7,343

	7. Perak
	15,969

	8. Perlis
	1,332

	9. Pulau Pinang
	8,350

	10. Sabah
	7,126

	11. Sarawak
	7,929

	12. Selangor
	16,748

	13. Terengganu
	6,905

	14. WP Kuala Lumpur
	8,536

	15. WP Labuan
	162

	JUMLAH
	126,810


Sumber : Banci Penduduk dan Perumahan Negara Tahun 2000,

Jabatan Perangkaan Malaysia

Bentuk bantuan yang telah disediakan oleh Kementerian Pembangunan Wanita, Keluarga dan Masyarakat (KPWKM) untuk ibu tunggal adalah meliputi aspek kebajikan, pembangunan kapasiti dan kesejahteraan emosi ibu tunggal. 

Bantuan kebajikan yang disalurkan melalui Jabatan Kebajikan Masyarakat (JKM) merupakan skim bantuan bagi anak-anak ibu tunggal yang masih bersekolah. Pada tahun 2007, sebanyak dua puluh tujuh ribu dua ratus lapan puluh sembilan (27,289) keluarga miskin termasuk ibu tunggal menerima Bantuan Kanak-kanak (BKK) melalui JKM berjumlah RM72 juta.

Golongan ibu tunggal juga digalakkan untuk berdikari dengan menjana pendapatan mereka sendiri. Untuk tujuan itu, JKM menyediakan skim Geran Pelancaran bagi membantu ibu-ibu tunggal yang berminat bagi memulakan perniagaan kecil-kecilan. Sepanjang tahun 2007, sejumlah satu ratus lima puluh empat ribu tiga ratus dua puluh ringgit (RM154,320) telah disalurkan kepada 65 orang ibu tunggal sebagai modal permulaan.

KPWKM juga melaksanakan pelbagai program kemahiran bagi meningkatkan kapasiti golongan ibu tunggal.  Sepanjang tahun 2006 hingga 2007, Kementerian melalui Jabatan Pembangunan Wanita (JPW) telah melatih seramai satu ribu dua ratus lima puluh tiga (1,253) orang ibu tunggal dalam pelbagai bidang kemahiran seperti jahitan, masakan, kraftangan dan keusahawanan. Peruntukan berjumlah dua ratus lima puluh lima ribu tujuh ratus enam puluh tiga ringgit (RM255,763) telah disalurkan kepada Pertubuhan Bukan Kerajaan (NGO) khususnya persatuan ibu tunggal untuk melaksanakan program tersebut. 

Selain itu, bantuan dalam bentuk sokongan emosi juga disediakan kerana sememangnya ibu tunggal berhadapan dengan pelbagai cabaran dalam menjalani kehidupan. Oleh yang demikian, JPW menyediakan perkhidmatan bimbingan dan kaunseling di setiap negeri selain menjalankan pelbagai program motivasi dan pengurusan emosi bagi meningkatkan motivasi dan membantu ibu tunggal menguruskan emosi secara positif. 
Bantuan-bantuan yang disediakan oleh Kerajaan untuk ibu tunggal bertujuan untuk mengupayakan mereka agar lebih berkeyakinan dan mampu berdikari bagi memperbaiki taraf hidup mereka.
